I.M

«I.M» (som i engelske I am, norsk: jeg er) er en israelsk popsang fra 2022 med den israelske sangeren Michael Ben David. Den var Israels bidrag i Eurovision Song Contest 2022 i Torino i Italia.

Om sangen 
Michael Ben David deltok i den femte sesongen av talentshowet X Factor Israel, som startet 30. oktober 2021 på tv-kanalen Reshet 13. Allerede i april 2021 kunngjorde Israels offentlige kringkastingsselskap (Kan) at Israels bidrag til Eurovision Song Contest 2022 skulle avgjøres gjennom dette talentshowet.

Den 3. februar 2022 gikk et eget Eurovision-program av X Factor Israel, kalt Hashir Shelanu L'Eurovizion på Kan 11. Her fremførte de tre gjenværende deltakerne to sanger hver. Sangene var sendt inn til kringkasteren Kan som deretter hadde plukket ut en håndfull av dem til den israelske finalen. Vinneren ble deretter kåret i finalen 5. februar, og der vant Michael Ben David med «I.M». Låten er skrevet, arrangert og produsert av et team bestående av Asi Tal, Chen Aharoni og Lidor Saadia.

Gjennom seieren ble «I.M» Israels bidrag til Eurovision Song Contest 2022 i Torino. Den delta i semifinale 2 torsdag 12. mai, der den ble nummer 13 av 18. Siden låten ikke var blant de ti beste i semifinalen, kvalifiserte den seg ikke til finalen 14. mai.

Strid etter den israelske finalen 
Etter seieren i den israelske finalen, rapporterte israelsk media at låtskriverne var misfornøyde med kontrakten med kringkasteren Kan. Blant annet krevde Kan at låtskriverne selv betalte reisen og oppholdet til Italia, samt at de måtte sitte blant publikum i stedet for i green room. Låtskriverne truet med å bryte kontrakten med kringkasteren. Også Ben David var misfornøyd med betingelsene. Blant annet fikk han ikke en personlig manager, slik Israels Eurovision-artister før ham hadde fått. Kan ville heller ikke finansiere en omarbeiding og nyinnspilling av sangen.

Til slutt fikk låtskriverteamet laget en ny og omarbeidet versjon av sangen, og denne ble offentliggjort 14. mars. Ifølge låtskriverne gjorde de kun endringer i lydbildet og produksjonen, ikke i tekst eller melodi.

Streik truet Eurovision-deltakelse 
Noen uker før Eurovision kunngjorde kringkasteren Kan at den ikke ville sende Ben David til Torino. Årsaken var en streik i den offisielle israelske sikkerhetstjenesten. Dette gjorde at tjenesten ikke kunne sende med et sikkerhetsteam til å følge den israelske delegasjonen. På grunn av midtøsten-konflikten er det en generell høy terrortrussel mot offisielle israelske representanter i utlandet, og under Sommer-OL i 1972 ble den israelske delegasjonen angrepet av terrorister. Dette gjør at den israelske sikkerhetstjenesten alltid følger med offisielle israelske representanter i utlandet, blant annet for å rekognosere og beskytte delegasjonen underveis.

Til slutt fikk Kan inngått en avtale med det private israelske sikkerhetsselskapet Shin Bet og en privat italiensk sikkerhetsteam. Dermed kunne Ben David og resten av delegasjonen reise til Torino som planlagt.

Listeplasseringer

Referanser 

 

Sanger fra 2022
Bidrag til Eurovision Song Contest 2022
Israelsk musikk
Israelske sanger